Taganka Teatret
Taganka Teatret er et teater i Moskva, der blev grundlagt i 1946 og omorganiseret i 1964, da afgangselever fra Vakhtangov Teatrets teaterskole blev ensemblets grundstamme under ledelse af instruktøren Jurij Ljubimov.
Teatret var med Det gode menneske fra Sezuan (1964) det første til at introducere Bertolt Brechts dramatik i Sovjetunionen. Repertoiret fulgte derudover tre linjer: klassiske dramatikere (Shakespeare, Molière, Ostrovskij), romandramatiseringer (Bulgakov, Dostojevskij) og forestillinger over digterliv og lyrik med et samfundskritisk sigte (Majakovskij, Vysotskij).
Taganka Teatret vandt ved sit modige repertoire en særstatus, men 1984-1989 blev Ljubimov drevet i eksil af myndighederne. Teatret blev i 1993 opsplittet i to.